‘কাদের সাহেব ঠিকই বলেছেন, এটা ভাগাভাগি ও ভাগিয়ে নেওয়ার নির্বাচন’
বিএনপির সিনিয়র যুগ্ম-মহাসচিব রুহুল কবির রিজভী বলেছেন, দেশে একটি ভাগাভাগি ও ভাগিয়ে নেওয়ার নির্বাচন অনুষ্ঠিত হতে যাচ্ছে।
আওয়ামী লীগের সাধারণ সম্পাদক ওবায়দুল কাদেরের এক বক্তব্যের পরিপ্রেক্ষিতে রিজভী এ মন্তব্য করেছেন।
আজ মঙ্গলবার এক ভার্চুয়াল প্রেস ব্রিফিংয়ে বিএনপির সিনিয়র নেতা রিজভী বলেন, 'আওয়ামী লীগের সাধারণ সম্পাদক ওবায়দুল কাদের বলেছেন যে দুয়েকদিনের মধ্যে তাদের আসন ভাগাভাগি শেষ হবে। আসলে এটা তো ভাগাভাগির নির্বাচন। তারা নেতাদের ভাগিয়ে নিয়ে আসছেন বিভিন্ন রাজনৈতিক দল থেকে। আর তাদের তথাকথিত জোটের মনঃক্ষুণ্ণ কিছু নেতাদের হালুয়া-রুটির অংশ দিচ্ছেন।
'তারা একটি নির্বাচনী ঘোষণা দেবেন ৭ জানুয়ারি, পাঠ করবে নির্বাচন কমিশন সেটারই প্রস্তুতি প্রায় সম্পন্ন, এটাই বলার চেষ্টা করেছেন ওবায়দুল কাদের সাহেব। এখানে জনসাধারণ কোনো ফ্যাক্টর না, ফ্যাক্টর শেখ হাসিনার ইচ্ছা,' যোগ করেন তিনি।
রিজভী বলেন, 'তারা বলছেন দেশে বিদেশে ষড়যন্ত্র হচ্ছে। কার বিরুদ্ধে ষড়যন্ত্র হচ্ছে, কারা করছে? দেড় দশক ধরে ক্ষমতায় বসে আছেন, আর বলছেন ষড়যন্ত্র হচ্ছে।'
সরকার নির্বাচন করতে মরিয়া উল্লেখ করে তিনি বলেন, 'ক্ষমতা ধরে রাখতে গিয়ে বাংলাদেশের ভবিষ্যৎ কী হবে, দেশ কোথায় যাচ্ছে, এর কোনো খেয়াল সরকার রাখতে চায় না।'
তিনি বলেন, 'নির্বাচন করতে গিয়ে দেশকে কী পরিমাণ খেসারত দিতে হচ্ছে ও হবে, তার কোনো ধারণাই নেই এই সরকারের। তারা মনে করছে যে আমরা যে কোনোভাবেই এই বৈতরণী পার হয়ে যাব। কিন্তু সরকার, নির্বাচন কমিশন কেউ ছাড় পাবে না। জনগণের আদালতে তাদের প্রত্যেককে জবাব দিতে হবে।'
সংবাদ ব্রিফিংয়ে রুহুল কবির রিজভী জনগণের প্রতি আগামী ৪৮ ঘণ্টার অবরোধ সফল করার আহ্বান জানান।

বিএনপির সিনিয়র যুগ্ম-মহাসচিব রুহুল কবির রিজভী বলেছেন, দেশে একটি ভাগাভাগি ও ভাগিয়ে নেওয়ার নির্বাচন অনুষ্ঠিত হতে যাচ্ছে।